Finansiering vir 1 600 onderwysposte dalk gesny | Maroela Media
Die vakbond Solidariteit het Vrydag die eerste skote afgevuur in 'n regsproses teen die Gautengse onderwysdepartement nadat dit bekend geword het dat tot 1 600 onderwysers se poste in dié provinsie oortollig kan word.
Dirk Hermann, bestuurshoof van Solidariteit, sê die vakbond gaan 'n dringende hersieningsaansoek by die Noord-Gautengse hooggeregshof indien om die departement se planne stop te sit.
Dít volg nadat dit aan die lig gekom het dat die departement skole vroeër in Desember in kennis gestel het dat hy finansiering vir 1 600 poste in die provinsie gaan sny. Skole oor die hele Gauteng moet nou tydens die Desembervakansie skarrel om planne te beraam oor hoe die pad vorentoe lyk met die minder poste en oortollige onderwysers.
Hermann sê die vakbond is geskok oor die departement se besluit om sy finansiële verknorsing te verlig deur poste te verminder, veral in die lig van die groot behoefte aan gehalte-onderwys.
"Daar kan nie 'n slegter Kersgeskenk vir kinders in Suid-Afrika wees nie. Dit is welbekend dat die Gautengse onderwysdepartement onder groot finansiële druk verkeer weens wanbesteding. Ons kan nie toelaat dat onderwysers en kinders wanbesteding moet finansier nie," het Hermann gesê.
In 'n onlangse internasionale vergelykende studie oor kinders se leesvermoë het Suid-Afrika pas laaste uit 50 lande gekom. Volgens die Progress in International Reading Literacy Study kan 78% van graad 4-leerders nie met begrip lees nie.
Dieselfde soort bevindinge is al vir ander vakke soos wiskunde gemaak. "Oor die algemeen is talle van Suid-Afrika se skole wanfunksioneel en die onderwys swak. Die departement se antwoord hierop is nie om beter kapasiteit te skep nie, maar om poste minder te maak," het Hermann gesê.
Volgens Hermann sal die gevolge van hierdie besluit duisende kinders raak.
"Klasse gaan nóg groter word en gehalte-onderwys sal op die ou end daaronder ly. Die onvermoë van die departement om onderwys strategies te bestuur, blyk nou duidelik te wees.
"Solidariteit sal in die komende week hofstukke by die Noord-Gautengse hooggeregshof op 'n dringende basis laat beteken om dié proses stop te sit indien die departement nié teen Maandag bevredigend op die vakbond se aanmaningsbrief antwoord nie," sê Hermann.
En dit in die tyd wat graad 4 leerlinge nie kan lees nie , dit maak net nie sin nie. Maar nou ja wat in hierdie regeering van ons maak sin.
Stem HARTLIK saam. Chaos en GROOT chaos volg op dwase besluite om kinders in oorvol klasse en skole basies aan hulleself oor te laat deur hulle onderwysers weg te forseer. Vandag beslis GROOT chaos, maar veral môre…! 'n Toegewyde onderwyser is sy gewig dubbeld in goud werd vir die toekoms van 'n land.
Leer kinders van babatyd af leer lees en sodra kan skryf. Dit begin by die huis. Boeke boeke en nogmaals boeke. Ja ons onderwysers is van onskatbare waarde maar kan ook net soveeldoen. Klasse alreeds te GROOT.
Dit word gedoen om geld te kry vir Zuma se gratis universiteite. 60 kinders in n klas kom vinniger as verwag. Hoe gaan hulle nou leer lees en spel en skryf en reken en en en en…